Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen



Virallinen lehti nro C 098 , 23/04/2004 s. 0029 - 0033



Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen (2004/C 98/09) Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla. NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN ( ) SMM (x) Asiakirjan kansallinen numero: 110 1. Jäsenvaltion toimivaltainen viranomainen Nimi: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España Osoite: Paseo Infanta Isabel, 1, E-28071 Madrid Puhelin (34) 913 47 53 94 Faksi (34) 913 47 54 10 2. Hakijaryhmittymä 2.1 Nimi: Asociación de Panaderos de Cea 2.2 Osoite: Carretera de Castrelo, E-32141 Cea (Ourense) 2.3 Kokoonpano: Tuottaja/jalostaja (x) muu ( ) 3. Tuotelaji: Luokka 2.4 (leipomotuote) 4. Tavaraerittely (tiivistelmä 4 artiklan 2 kohdan edellytyksistä). 4.1 Nimi: "Pan de Cea" 4.2 Kuvaus Suojatulla maantieteellisellä merkinnällä (SMM) suojattu tuote "Pan de Cea" (Cean leipä) on vehnäjauhoista, juomavedestä ja ruokasuolasta valmistettua leipää. Taikinaan lisätään aiemmasta leipäerästä peräisin olevaa taikinaa (masa madre) taikinan käymisen tehostamiseksi. Alueen vanhojen perinteiden mukaisesti taikinan alustamiseen kuuluu useita vaiheita, ja leipä valmistuu käsityönä pitkän prosessin jälkeen. Lopuksi taikina paistetaan leiväksi puulla lämmitetyssä, alueelle tyypillistä muotoilua edustavassa graniittikiviuunissa. Leivän erityisominaisuudet ovat seuraavat: - Muoto: Leipä on malliltaan pitkä, ja sen päät on pyöristetty. Sen toisen pään keskiosassa on poikittainen halkeama, jota kutsutaan nimellä "fenda" ja joka antaa leivälle sen tyypillisen ulkonäön: leipä jakautuu kahteen samanlaiseen, toisiinsa liittyvään pyöreään osaan. - Lajit: Leipää on olemassa kahta eri lajia, jotka eroavat toisistaan painon ja mittasuhteiden perusteella: - Kokonainen leipä (pieza) eli poia: - Paino: 1-1,2 kg - Pituuden ja leveyden suhde noin 1:2 (leveys: 15-18 cm, pituus 32-38 cm) - Puolikas leipä (media pieza) eli molete: - Paino: 0,5-0,6 kg - Pituuden ja leveyden suhde noin 1:2 (leveys: 9-11 cm, pituus 22-27 cm) - Kuori: - Kuori on paksu. Paksuus kuitenkin vaihtelee jopa samassa leivässä 0,5 cm:n ja 1 cm:n välillä. - Kuori on koostumukseltaan kova ja jäykkä. Se on rapea, ja siitä irtoaa helposti liuskamaisia muruja. - Kuoren väri vaihtelee kullankeltaisesta tummaan kastanjanruskeaan. - Kuori maistuu paahdetulta. - Leivän sisus: - Leivän sisus on kuohkea, kuituinen ja kiinteä. - Leivässä ei ole paljon onkaloita. Onkalot ovat jakautuneet leipään epätasaisesti, ja niiden koko vaihtelee paljon. - Sisus on väriltään kellertävä, ja väri muistuttaa vehnän kokojyvän väriä. - Sisus maistuu voimakkaasti vehnältä. 4.3 Maantieteellinen alue: Maantieteellisellä merkinnällä suojatun Cean leivän valmistusalue on San Cristovo de Cean kunta, joka sijaitsee Ourensen maakunnan luoteisosassa. 4.4 Alkuperätodisteet: Suojatun maantieteellisen merkinnän "Cean leipä" saavat ainoastaan valmistusalueella oikeanlaisissa uuneissa paistetut leivät, jotka on valmistettu perinteisen valmistusmenetelmän mukaisesti tavaraerittelyn ja laatukäsikirjan standardien mukaisesti. Näissä standardeissa luetellaan ehdot, jotka leipien on täytettävä. Jotta voidaan varmistaa, että tavaraerittelyn ja laatukäsikirjan vaatimukset täyttyvät, valvonta- ja todistusmenettelystä vastaava elin ylläpitää uunirekisteriä. Kaikkien juridisten tai luonnollisten henkilöiden, jotka ovat rekisteriin kirjattujen uunien haltijoita, sekä laitteiden ja tuotteiden on läpäistävä valvonta, jotta voidaan varmistaa, että tuotteet, joille myönnetään suojattu maantieteellinen merkintä "Cean leipä", täyttävät tavaraerittelyn vaatimukset. Valvonta perustuu uunien tarkastuksiin, asiakirjojen tarkistukseen sekä raaka-aineen ja lopputuotteen analysointiin. Lisäksi valvotaan, että kunkin yrityksen maantieteellisellä merkinnällä suojattujen leipien määrä ja kunkin uunin tuotantokapasiteetti vastaavat toisiaan. Jos voidaan todistaa, ettei leipää ole valmistettu tavaraerittelyn ja laatukäsikirjan vaatimusten mukaisesti tai että leivässä on huomattavia puutteita tai muutoksia hyväksyttävään tuotteeseen verrattuna, leipää ei voi saattaa markkinoille maantieteellisellä merkinnällä "Cean leipä" suojattuna. Suojatun maantieteellisen merkinnän saaneet leivät varustetaan varmistussinetillä, etiketillä tai numeroidulla vastaetiketillä, joita valvontaelin valvoo, toimittaa ja myöntää laatukäsikirjan sääntöjen mukaisesti. 4.5 Viljelymenetelmä/Valmistusmenetelmä: Leipomoon toimitettu vehnä voi olla kokojyvävehnää tai jauhettua vehnää. Vehnä toimitetaan uusissa säkeissä, jotka voivat olla juuttia, puuvillaa, paperia tai muuta hyväksyttyä materiaalia. Säkeissä pitää olla merkintä vehnän alkuperästä, ja vehnä on säilytettävä varastossa asianmukaisissa lämpötila- ja kosteusolosuhteissa, kunnes se käytetään. Leipä valmistetaan seuraavissa vaiheissa: - Taikinan valmistaminen: Jauhot kaadetaan astiaan tai taikinakoneeseen. Niistä muotoillaan keko, jonka keskelle tehdään kolo. Keskelle kaadetaan vettä ja suolaa sekä edellisestä leipäerästä peräisin olevaa taikinaa. Taikinaa vaivataan käsin vähintään 60 minuuttia, kun taas taikinakoneella vaivaus kestää 45 minuuttia. - Seisontavaihe ("durmi-lo neno"): Taikinan annetaan seistä 45-60 minuuttia ympäröivistä olosuhteista riippuen. - Taikinan jakaminen ("tasar"): Seisontavaiheen jälkeen taikina jaetaan käsin noin 1,5 kg:n tai 0,75 kg:n paloihin riippuen siitä, millaista leipää halutaan valmistaa. - Taikinan uudelleen vaivaaminen ("tendas"): Taikinapaloja vaivataan uudelleen, minkä jälkeen niiden annetaan seistä 25-30 minuuttia. Yleensä taikinaa vaivataan uudelleen kolme kertaa. Kertoja voi kuitenkin olla vähemmän, jos olosuhteet ovat suotuisat, ja silloin taikinan annetaan seistä pidempään toisen vaivauskerran jälkeen. - Leipien laittaminen uuniin: Leivän toiseen päähän tehdään keskelle poikittainen viilto (fenda) ja leipä laitetaan uuniin. Paistaminen tapahtuu kolmessa vaiheessa siten, että leipien järjestystä uunissa muutetaan, jotta leivät ovat välillä kauempana lämmön lähteestä ja jotta koko leipäerä paistuu näin tasaisemmin. - Paistaminen: Kun kaikki leivät on aseteltu uuniin, uuniluukku suljetaan. Leipiä paistetaan 2 tuntia. - Tarkistaminen: Kun leivät on otettu uunista, niitä on vielä kypsytettävä. Niitä jäähdytetään vähintään tunti puisilla tai muusta hyväksytystä materiaalista valmistetuilla hyllyillä, jotta kosteus haihtuisi leivistä paremmin, ennen kuin leipien kuljetus alkaa. 4.6 Yhteys maantieteelliseen alkuperään Historiallinen yhteys: San Cristovo de Cean historia ja leipomoperinteet liittyvät läheisesti sistersiläisen Santa Maria la Real de Oseira -luostarin historiaan. Luostarielämään kuului keskeisenä osana viljan jauhaminen ja leivän valmistaminen, ja luostarissa oli saatavilla kaikki, mitä leivontaan tarvittiin, sillä Cean kylä toimitti ennen kaikkea leipää. Ensimmäinen historiikki, jossa viitataan Cean leipureihin, on peräisin 1200-luvun viimeiseltä kolmannekselta, jolloin edellä mainittu sistersiläisluostari sai kuningas Sancho IV:ltä erioikeutena lahjaksi kirkon ja kuukausittaisen markkinapäivän, jota vietettiin Cean alueella kahdeksan päivää ennen kuukauden ensimmäistä päivää. Samoin luostarin munkit saivat luvan "syödä jatkossa valkoista leipää", jota Cean leipurit leipoivat heille. Kyseiset erioikeudet mainitaan teoksen "Tumbo de Oseira" sivuilla 14 ja 15 sekä teoksen "Libro de los privilegios" sivuilla 95 ja 96, ja ne ovat peräisin notaarin tiedonannosta vuodelta 1407. Kuningas Sancho IV:n asiakirjan laatimista seuranneiden vuosien aikana leivontaperinne alueella kehittyi, minkä vuoksi rakennettiin myös uuneja. Tämä ilmenee useista 1200-luvun lopulta peräisin olevista vuokrasopimuksista, joista on olemassa kirjallinen todiste ja joissa mainitaan jonkinlaisen uunin sisältyvän sopimukseen. Muut myöhäisemmät asiakirjat heijastavat kyseisen toiminnan merkitystä Cean alueella. Siispä teoksessa "Libro de la Cofradía de San Lorenzo" (1624), jossa kuvataan Pyhän Lorenzon kunniaksi vuosittain vietetyn juhlan järjestelyjä, mainitaan, että juhlaan osallistuvien muusikkojen ateriaan kuuluu lampaanlihaa, 37 litraa viiniä, noin 15 litraa leivontaan käytettävää vehnää ja että muusikot saavat korvauksen palveluksistaan ruokana. Habsburgien valtakaudella leipomotoiminta kasvoi kaupungissa, mikä ilmenee erilaisista arkistolähteistä. Näin siis käy ilmi, että naiset huolehtivat etupäässä leivän paistamisesta uuneissa, ja tämä seikka yksinään riittää vahvistamaan käsitystä siitä, kuinka työt on muinoin jaettu: naiset ovat hoitaneet kodinhoitoon ja ruuanlaittoon liittyvät työt, joihin on kuulunut myös leivän paistaminen tulella. 1700-luvulla Bourbon-suvun hallintokaudella käynnistettiin poliittinen hanke, jonka tavoitteena oli kuningaskunnan modernisointi. Tavoitteen saavuttamiseksi toteutettiin erilaisia toimia, esimerkiksi Ferdinand VI:n aikakaudella laadittiin Ensenadan maakirja (Catastro de Ensenada). Maakirjan mukaan vuoden 1752 lopussa Cean 82 asukkaasta 15 oli leipureita. Lisäksi maakirjan osioon "Real de Legos" on kirjattu 12 uunin nimet. Tämä kaikki osoittaa, että Ceassa on valmistettu leipää vuosisatojen ajan. 1800-luvulla ensimmäisissä Galiciaa käsittelevissä opaskirjoissa huomioitiin Cean leivän laatu. Yhä nykyäänkin kerätään sitaatteja tunnustettujen intellektuellien, kuten Vicente Riscon tai Ramón Otero Pedrayon, teoksista. Sitaateista ilmenee, kuinka tärkeää vehnäleivän valmistus on San Cristovo de Cean seudulla. Nykyään leivänvalmistus on kunnan tärkein maatalouden raaka-aineita jalostava teollisuudenala. Leivonnassa käytetään yli 20:tä uunia, ja jo useiden vuosien ajan on vietetty leipäjuhlaa heinäkuussa. Kaikki edellä todettu tiivistyy siihen, että leivällä on keskeinen asema San Cristovo de Cean kunnan vaakunassa ja että Galician itsehallintoelin antoi asiaa koskevan asetuksen 28. joulukuuta 1989. Valmistusta koskevat edellytykset: Yksi luonteenomainen piirre Cean leivän valmistuksessa on siinä käytettävät uunit, jotka ovat erikoislaatuisia sekä malliltaan että rakennusmateriaaleiltaan. Leivinuunit ovat malliltaan pyöreitä, ja uuniosa on puolipallon muotoinen. Uunit rakennetaan graniittikivilohkareista, jotka leikataan saman kokoisiksi. Kivien leikkaaminen tällä tavoin johtaa siihen, että uuni lämpenee sisältä tasaisesti, ja kivilohkareiden tasainen paksuus saa aikaan sen, että leipä paistuu tasaisesti. Tällaisissa rakennelmissa käytettyä graniittia kutsutaan nimellä "granito mosca". Kivilohkareet ovat peräisin samalta louhokselta, jotta kivien rakeiden koossa ja huokoisuudessa ei ole eroja. Näin voidaan varmistaa yhdenmukaisuus. Vanhemmalla menetelmällä valmistetuissa uuneissa uuniosa on valmistettu tulenkestävästä materiaalista ja se pysyy joka tapauksessa tasaisen lämpimänä. 4.7 Valvontaelin Nimi: Dirección General de Industrias y Promoción Agroalimentaria de la Consellería de Política Agroalimentaria y Desarrollo Rural. Xunta de Galicia Osoite: Rúa dos Irmandiños s/n., Santiago de Compostela (La Coruña) 4.8 Merkintä: Suojatun maantieteellisen merkinnän "Cean leipä" saaneissa, markkinoille saatettavissa leivissä on oltava sertifioinnin merkkinä sinetti, etiketti tai vastaetiketti, jossa on valvontaelimen myöntämä ja hyväksymä aakkosnumeerinen tunnus, jonka numerointi vastaa suojatun maantieteellisen merkinnän yleistä tunnusta. Etiketeissä ja vastaetiketeissä on oltava maininta Indicación Geográfica Protegida "Cean leipä". 4.9 Kansalliset vaatimukset - joulukuun 2. päivänä 1970 annettu laki nro 25/1970: Estatuto de la viña, del vino y de los alcoholes (laki viiniköynnöksistä, viinistä ja alkoholista) - maaliskuun 23. päivänä 1972 annettu asetus nro 835/1972 lain nro 25/1970 soveltamisesta - tammikuun 25. päivänä 1994 annettu määräys Espanjan lainsäädännön yhteensovittamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (ETY) N:o 2081/1992 kanssa - lokakuun 22. päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä. EY N:o: ES/00310/20.8.2003. Täydellisen asiakirjan vastaanottopäivä: 9. lokakuuta 2003.